ส่วนที่ 1

ข้อมูลสรุป (Executive Summary)

สรุปภาพรวมของบริษัท

บริษัท ถิรไทย จำกัด (มหาชน) จำกัด ก่อตั้งเมื่อวันที่ 20 สิงหาคม 2530
ด้วยทุนจดทะเบียนและเรียกชำระแล้ว 4.2 ล้านบาท บริษัทฯได้เข้าจดทะเบียนในตลาดหลักทรัพย์
เอ็ม.เอ.ไอ เมื่อวันที่ 10 พฤษภาคม 2549 ปัจจุบันบริษัทฯมีทุนจดทะเบียนและเรียกชำระทั้งสิ้น
202,642,500 บาท โดยเป็นหุ้นสามัญจำนวน 101,321,250 หุ้น มูลค่าที่ตราไว้หุ้นละ 2 บาท

บริษัทฯประกอบธุรกิจผลิตและจำหน่ายหม้อแปลงไฟฟ้า ตามคำสั่งซื้อของลูกค้า (Made to Order)
เพื่อจำหน่ายทั้งในประเทศและต่างประเทศ ภายใต้เครื่องหมายการค้า “ถิรไทย”
รวมทั้งให้บริการติดตั้งและทดสอบหม้อแปลงไฟฟ้า ในปี 2547-2549
บริษัทฯมีสัดส่วนการจำหน่ายในประเทศมากกว่าร้อยละ 70
สำหรับกลุ่มลูกค้าหลักในประเทศจะเป็นกลุ่มผู้ผลิตไฟฟ้าภาครัฐวิสาหกิจ ได้แก่ การไฟฟ้าฝ่ายผลิต
(กฟผ.), การไฟฟ้าส่วนผู้มิภาค (กฟภ.) และการไฟฟ้านครหลวง (กฟน.)
ปัจจุบันถือได้ว่าบริษัทฯเป็นผู้ผลิตหม้อแปลงไฟฟ้าในประเทศรายเดียวที่ผลิตได้ทั้งหม้อแปลงไฟฟ้ากำลังและหม้อแปลงระบบจำหน่าย
โดยบริษัทฯมีการถือหุ้นในบริษัทย่อย 3 แห่งได้แก่

(1) บริษัท ไทยฟิน จำกัด ประกอบธุรกิจผลิตและซ่อมบำรุงรักษาส่วนประกอบหม้อแปลงไฟฟ้า เช่น
    ตัวถัง ฝาถัง แคลมป์ ครีบระบายความร้อน เป็นต้น โดยบริษัทฯถือหุ้นในสัดส่วนร้อยละ 99.99

(2) บริษัทเอชทีที (ประเทศไทย) จำกัด ประกอบธุรกิจผลิตจำหน่าย
    และซ่อมแซมบำรุงรักษาคอยล์ชนิดแห้งคาสเรซิน
    ซึ่งเป็นอุปกรณ์ส่วนหนึ่งของหม้อแปลงไฟฟ้าระบบจำหน่ายชนิดแห้งคาสเรซิน
    โดยบริษัทฯถือหุ้นในสัดส่วนร้อยละ 99.99

(3) บริษัท ถิรไทย อี แอนด์ เอส จำกัด ปัจจุบันยังไม่ได้เริ่มดำเนินการ
    (มีวัตถุประสงค์ในการก่อสร้างบริษัทเพื่อประกอบธุรกิจบริการติดตั้งและซ่อมบำรุงหม้อแปลงไฟฟ้า)
    โดยบริษัทฯถือหุ้นในสัดส่วนร้อยละ 99.99

ผลิตภัณฑ์หม้อแปลงไฟฟ้าเป็นอุปกรณ์สำคัญในระบบจ่ายพลังงานไฟฟ้า
และเป็นอุตสาหกรรมต่อเนื่องและเกี่ยวข้องกับพลังงานไฟฟ้า ซึ่งเป็นพลังงานพื้นฐานของทุกๆประเทศ
และมีความสำคัญอย่างมากต่อความเป็นอยู่ของประชาชนและการประกอบธุรกิจของอุตสาหกรรมต่างๆ
บริษัทฯผลิตหม้อแปลงไฟฟ้าที่ได้รับการถ่ายทอดเทคโนโลยี่จาก VA TECH EBG Transformation
GmbH & Co ประเทศออสเตรีย และได้รับความช่วยเหลือทางด้านเทคนิคจากบริษัท Fuji
Electric Systems Co., Ltd ประเทศญี่ปุ่น ซึ่งผู้ผลิตทั้ง 2
รายนั้นเป็นผู้ผลิตหม้อแปลงไฟฟ้าที่มีศักยภาพสูง
และเป็นที่ยอมรับด้านมาตรฐานการผลิตในอุตสาหกรรมการผลิตหม้อแปลงไฟฟ้ามาอย่างยาวนานจากลูกค้าทั่วโลก
นอกจากนี้บริษัทฯยังเน้นการพัฒนาผลิตภัณฑ์ด้วยตนเองและร่วมกับผู้ถ่ายทอดเทคโนโลยี่เพื่อปรับปรุงคุณภาพและขีดความสมารถอย่างต่อเนื่องจนได้รับการรับมาตรฐานต่างๆ
จากหลายหน่วยงานทั้งในประเทศและต่างประเทศ
ส่งผลให้ผลิตภัณฑ์ของบริษัทฯเป็นที่ยอมรับในระดับสากล ผลิตภัณฑ์และบริการของบริษัทฯแบ่งออกเป็น
2 ประเภท คือ

(1) หม้อแปลงไฟฟ้า แบ่งออกตามระบบไฟฟ้าได้เป็น 3 ประเภท ดังนี้

    1.  หม้อแปลงไฟฟ้ากำลัง (Power Transformer) ได้แก่ หม้อแปลงไฟฟ้าที่มีกำลังไฟฟ้า
        มากกว่า 10 เมกะโวล์แอมแปร์ (MVA) หรือแรงดันไฟฟ้ามากกว่า 36 กิโลโวลต์ (kV)

    2.  หม้อแปลงไฟฟ้าระบบจำหน่าย (Distribution Transformer) ได้แก่
        หม้อแปลงไฟฟ้าที่มีกำลังไฟฟ้าน้อยกว่าหรือเท่ากับ 10 เมกะโวล์แอมแปร์ (MVA)
        หรือแรงดันไฟฟ้าน้อยกว่า 36 กิโลโวลต์ (kV)
        ทั้งนี้ยังแบ่งตามประเภทของฉนวนที่ใช้ออกได้อีก 2 ประเภท คือ แบบน้ำมัน (Oil
        Type) และแบบแห้งคาสเรซิน (Dry Type Cast Rasin)

    3.  หม้อแปลงไฟฟ้าชนิดพิเศษ (Special Transformer) ได้แก่
        หม้อแปลงไฟฟ้าซึ่งออกแบบและผลิตโดยเฉพาะตามการใช้งานและคุณสมบัติที่ลูกค้ากำหนด
        ได้แก่ หม้อแปลงไฟฟ้ากระแสสลับเป็นกระแสตรง (Rectifier Transformer)
        ซึ่งใช้ในโรงงานอุตสาหกรรมเคมี และ หม้อแปลงไฟฟ้าที่ใช้ในการหลอมโลหะ
        (Induction Furnace Transformer) ซึ่งใช้ในอุตสาหกรรมหลอมโลหะ เป็นต้น

(2) งานบริการ

เป็นงานให้บริการที่เกี่ยวข้องกับหม้อแปลงไฟฟ้า ซึ่งมีความหลากหลายและให้บริการตลอด 24
ชั่วโมง เพื่อรองรับความต้องการและให้ความสะดวกแก่ลูกค้า
สำหรับงานบริการที่บริษัทฯให้บริการกับลูกค้าได้แก่ งานบริการติดตั้งหม้อแปลงไฟฟ้า (Erection &
Installation) งานบริการเติมน้ำมันหม้อแปลงไฟฟ้า (Oil Filling)
งานบริการบำรุงรักษาหม้อแปลงไฟฟ้า (Maintenance) งานบริการแก้ไขซ่อมแซมหม้อแปลงไฟฟ้า
(Modification & Repairing) งานบริการทดสอบ (Testing)
และงานบริการเช่าหม้อแปลงไฟฟ้า (Equipment)

เป้าหมายในการประกอบธุรกิจ

1.  บริษัทฯเน้นการเป็นผู้นำในการผลิตหม้อแปลงไฟฟ้าที่มีคุณภาพสูง มีความหลากหลาย
    เป็นที่ยอมรับทั้งในระดับชาติและสากล

2.  บริษัทฯเน้นการบริหารต้นทุนการผลิตอย่างมีประสิทธิภาพ เพื่อให้มีต้นทุนในการผลิตที่เหมาะสม

3.  บริษัทฯมีเป้าหมายที่จะเพิ่มศักภาพในการผลิตหม้อแปลงไฟฟ้ากำลัง จากขนาด 200
    เมกะโวลต์แอมแปร์ (MVA) แรงดันไฟฟ้า 230 กิโลโวลต์ (kV) เป็น 300
    เมกะโวลต์แอมแปร์ (MVA) แรงดันไฟฟ้า 230 กิโลโวลต์ (kV)

4.  บริษัทฯมีเป้าหมายการเติบโตของยอดขายเพิ่มขึ้นร้อยละ 8 -10 ในปี 2550-2553

5.  การเพิ่มช่องทางการจำหน่าย โดยเฉพาะหม้อแปลงไฟฟ้ากำลังไปต่างประเทศ

การตลาดภาวะอุตสาหกรรมและภาวะการแข่งขัน

การตลาด

กลยุทธ์ด้านการตลาดของบริษัทฯได้แก่ กลยุทธ์ด้านผลิตภัณฑ์
โดยการสร้างความเป็นเลิศทางด้านคุณภาพของผลิตภัณฑ์
และการออกแบบให้ตรงตามความต้องการของลูกค้า การบริหารต้นทุนผลิตภัณฑ์
ให้ได้ประโยชน์จากเครื่องจักรให้ได้มากที่สุดและเน้นที่การผลิตถูกต้องตามแบบที่ได้วางไว้
การกำหนดราคาผลิตภัณฑ์ ให้สอดคล้องกับราคาตลาด โดยคำนึงถึง คุณภาพสินค้า ต้นทุนการผลิต
เช่นราคาวัตถุดิบ ค่าแรงงาน อัตราแลกเปลี่ยน ปริมาณความต้องการ และค่าขนส่ง เป็นต้น
และไม่มีนโยบายในการแข่งขันราคาโดยตัดราคาแข่งกับคู่แข่งขัน การส่งมอบผลิตภัณฑ์และบริการ
ให้ความสำคัญต่อการส่งที่ตรงต่อเวลา และบริการหลังการขายที่ดี การส่งเสริมการตลาด
เพื่อสร้างการรับรู้ต่อตราสินค้าของบริษัทฯ (Brand Awareness)

ภาวะอุตสาหกรรมและการแข่งขัน

อุตสาหกรรมการผลิตหม้อแปลง เป็นอุตสาหกรรมที่ต่อเนื่องและเกี่ยวข้องกับพลังงานไฟฟ้า
ซึ่งเป็นพลังงานพื้นฐานของทุกๆประเทศ
และมีความสำคัญอย่างมากต่อความเป็นอยู่ของประชาชนและการประกอบธุรกิจของอุตสาหกรรมต่างๆ
เนื่องจากหม้อแปลงไฟฟ้าเป็นผลิตภัณฑ์ที่ใช้ในระบบส่งและระบบจำหน่ายไฟฟ้า

การขยายตัวของอุตสาหกรรมหม้อแปลงไฟฟ้า จะขยายตัวตามความต้องการไฟฟ้าที่เพิ่มสูงขึ้น
การขยายตัวของประชากร การขยายตัวทางเศรษฐกิจ และการขยายตัวของภาคอุตสาหกรรม
โดยที่ความต้องการของไฟฟ้าที่เพิ่มขึ้น 1 เมกะวัตต์นั้นจะมีความต้องการใช้หม้อแปลงไฟฟ้ากำลัง
(Power Transformer) ประมาณ 2 เมกะโวล์แอมแปร์ (MVA)
และมีความต้องการใช้หม้อแปลงไฟฟ้าระบบจำหน่าย (Distribution Transformer) ประมาณ
4 เมกะโวล์แอมแปร์ (MVA) เพื่อใช้ในระบบส่งและระบบจำหน่ายไฟฟ้า
ทั้งนี้การขยายตัวของอุตสาหกรรมหม้อแปลงไฟฟ้ายังรวมไปถึงตลาดของหม้อแปลงไฟฟ้าทดแทนหม้อแปลงไฟฟ้าเดิมอีกด้วย

ในปี 2549 ภาพรวมอุตสาหกรรมอยู่ในเกณฑ์ที่ดี
เนื่องจากมีความต้องการใช้หม้อแปลงตามแผนการขยายกำลังผลิตไฟฟ้า ของ การไฟฟ้าฝ่ายผลิต
การไฟฟ้านครหลวง และการไฟฟ้าส่วนภูมิภาค และการขยายตัวทางเศรษฐกิจ และภาคอุตสาหกรรม
ถึงแม้ว่า การผันผวนของราคาน้ำมัน ความไม่แน่นอนของการเมือง และการปฏิวัติ
ทำให้เศรษฐกิจชะลอตัวอยู่บ้าง แต่เนื่องจากอุปสงค์ของการใช้ไฟฟ้ายังมีอยู่สูง
และบริษัทฯได้เพิ่มช่องทางทางการตลาดทั้งในและต่างประเทศ โดยผลิตหม้อแปลงขนาด 200 MVA
ซึ่งได้มาตรฐานและเป็นที่ยอมทั้งภาครัฐและเอกชน ซึ่งบริษัทฯเป็นผู้ผลิตเพียง 1 ใน 2
รายของประเทศ จึงทำให้บริษัทฯสามารถเพิ่มยอดขายจาก 1,090 ล้านบาทในปี 2548 มาเป็น
1,657 ล้านบาทในปี 2549 หรือเพิ่มขึ้นร้อยละ 52.02

แนวโน้มอุตสาหกรรมและการแข่งขันในอนาคต

สำหรับแนวโน้มความต้องการพลังงานไฟฟ้าในประเทศไทย
ซึ่งจะขยายตัวตามแนวโน้มการขยายตัวของประชากร การขยายตัวทางเศรษฐกิจ
และการขยายตัวของภาคอุตสาหกรรม จากตารางพยากรณ์ความต้องการไฟฟ้า จะเห็นได้ว่า
แนวโน้มความต้องการไฟฟ้าตั้งแต่ปี 2550 ถึง ปี 2554 จะอยู่ที่ระดับ 22,851 – 28,636
เมกกะวัตต์ หรือเพิ่มขึ้นเฉลี่ยปีละ 6.33%
ซึ่งจะทำให้ความต้องการใช้หม้อแปลงเติบโตไปในทิศทางเดียวกัน นอกจากนี้ในปี 2550
การขยายตัวของอุตสาหกรรมกระดาษ และธุรกิจปิโตรเคมี ยังคงดำเนินการอย่างต่อเนื่อง
ทำให้บริษัทฯคาดว่าตลาดหม้อแปลงไฟฟ้าภายในประเทศจะมีมูลค่าตลาดรวมในปี 2550 ประมาณ
8,000 ล้านบาท แบ่งออกเป็นตลาดหม้อแปลงไฟฟ้ากำลัง 2,000 ล้านบาท
และตลาดหม้อแปลงไฟฟ้าระบบจำหน่าย 6,000 ล้านบาท

เนื่องจากบริษัทฯได้ตั้งเป้าหมายที่เพิ่มศักยภาพการผลิต โดยจะผลิตหม้อแปลงที่มีขนาด 300 MVA
ในปี 2550 ซึ่งจะทำให้บริษัทฯ
เป็นบริษัทคนไทยรายแรกและรายเดียวที่สามารถผลิตหม้อแปลงไฟฟ้านี้ได้
และทำให้บริษัทฯมีศักยภาพในการแข่งขันในตลาดหม้อแปลงไฟฟ้ากำลังมากขึ้น
ซึ่งจะทำให้การขยายฐานตลาดของหม้อแปลงไฟฟ้ากำลังทั้งในประเทศและต่างประเทศมากขึ้นตามเป้าหมายที่กำหนดไว้

สรุปฐานะการเงินและผลดำเนินงาน

[]

ในปี 2547, 2548 และ 2549 บริษัทฯและบริษัทย่อยมีรายได้จากการขาย จำนวน 860.12
ล้านบาท 1,035.73 ล้านบาท และ 1,567.05 ล้านบาท ตามลำดับ หรือเพิ่มขึ้นร้อยละ 20.42
ในปี 2548 และ 51.30 ในปี 2549 เนื่องมาจาก ภาวะอุตสาหกรรมหม้อแปลงไฟฟ้าดีขึ้น
และการปรับราคาของหม้อแปลงขึ้นตามราคาวัตถุดิบอย่างต่อเนื่อง โดยเฉพาะอย่างยิ่ง
ในช่วงไตรมาส 1 และ 2 ของปี 2549 ราคาทองแดงซึ่งเป็นวัตถุดิบหลัก ปรับตัวขึ้นอย่างต่อเนื่อง
ในอัตราที่เร็วกว่าการปรับราคาขายของหม้อแปลงไฟฟ้า ทำให้อัตรากำไรขั้นต้นอยู่ที่ร้อยละ 19.76
เปรียบเทียบกับ ปี 2547 และ 2548 อยู่ที่ร้อยละ 23.74 และ 25.06 ตามลำดับ
แต่อย่างไรก็ตาม บริษัทฯและบริษัทย่อยได้ปรับกลยุทธ์
เพื่อป้องกันความเสี่ยงโดยการลดระยะเวลาการยืนราคาลงเหลือ 15 วัน
และมีการทบทวนราคาทุกครั้งที่ขยายระยะเวลาหรือก่อนรับคำสั่งซื้อ
ให้สอดคล้องกับการปรับตัวของราคาวัตถุดิบ
รวมถึงการบริหารจัดการซื้อวัตถุดิบให้เป็นไปอย่างมีประสิทธิภาพ ซึ่งส่งผลในไตรมาส 3 และ 4
ของปี 2549 มีอัตรากำไรขั้นต้นร้อยละ 22.03 และ 20.091 ตามลำดับ
เนื่องจากราคาทองแดงยังมีความแกว่งตัวอยู่เป็นระยะๆ
บริษัทฯและบริษัทย่อยคาดว่าจะคงมาตราการนี้ต่อเนื่องไปถึงปี 2550
เพื่อควบคุมความเสี่ยงของการผันผวนของราคา

ค่าใช้จ่ายในการขายและบริหาร คิดเป็นร้อยละ 12.51 เปรียบเทียบ ปี 2548 คิดเป็นร้อยละ
15.99 ของรายได้รวม
การลดลงของสัดส่วนของค่าใช้จ่ายในการขายและบริหารต่อรายได้รวมเนื่องมาจากการบริหารจัดการอย่างมีประสิทธิภาพและอยู่ในงบประมาณที่กำหนดไว้

จากเหตุผลดังกล่าวข้างต้นทำให้อัตรากำไรสุทธิ ในปี 2549 อยู่ที่ร้อยละ 4.18 เปรียบเทียบกับปี
2548 อยู่ที่ร้อยละ 7.09 การลดลงของอัตรากำไรสุทธิ อีกปัจจัยหนึ่งก็คือ
ภาษีเงินได้นิติบุคคลซึ่งบริษัทฯได้เริ่มเสียภาษีอัตราร้อยละ 30 คิดเป็นจำนวน 17.22 ล้านบาท
เนื่องจากขาดทุนสะสมจำนวน 127.17 ล้านบาท ถูกใช้ในการเครดิตภาษีหมดในไตรมาสที่ 3 ปี
2549 บริษัทฯและบริษัทย่อยจะเริ่มใช้สิทธิทางภาษีจากการจดทะเบียนในตลาดหลักทรัพย์ เอ็ม เอ
ไอ ในปี 2550 ในอัตราร้อยละ 20 เป็นระยะเวลา 5 ปี

ความเหมาะสมของโครงสร้างทุน ณ สิ้นปี 2548 และ 2549
บริษัทฯและบริษัทย่อยมีอัตราส่วนหนี้สินต่อส่วนของผู้ถือหุ้นเท่ากับ 4.69 และ 2.30 เท่า ตามลำดับ
อัตราส่วนดังกล่าวลดลงอย่างต่อเนื่อง เนื่องจากผลการดำเนินงานที่ดีขึ้น
และหนี้สินลดลงจากการทยอยชำระหนี้ แต่ทั้งนี้ เนื่องจากติดเงื่อนไขสัญญาปรับโครงสร้างหนี้
ที่จะต้องดำรงรักษา อัตราส่วนหนี้สินต่อส่วนของผู้ถือหุ้น อยู่ที่ 2 ต่อ 1 เท่า ในทุกขณะ
ดังนั้นบริษัทฯจึงยังไม่สามารถประกาศจ่ายเงินปันผลได้

(ผู้ลงทุนควรอ่านรายละเอียดในส่วนที่ 2 ก่อนตัดสินใจซื้อหลักทรัพย์)